Blank Space

Blank Space on yhdysvaltalaisen laulaja-lauluntekijä Taylor Swiftin kappale vuodelta 2014. Se julkaistiin albumilla "1989" 27. lokakuuta 2014. Kappaleen ovat säveltäneet Swift, Max Martin ja Shellback. Martin ja Shellback toimivat lisäksi tuottajina. ”Blank Space” on popkappale, joka käsittelee satiirisesti Swifin mediaimagoa pakkomielteisenä miestennielijänä.
Kappaleesta tuli albumin toinen virallinen single 10. marraskuuta 2014. Sille julkaistiin samalla musiikkivideo, jonka ohjasi Joseph Kahn.
Kappaleesta on tullut yksi Swiftin menestyneimmistä kappaleista. ”Blank Space” nousi Yhdysvaltain Billboard Hot 100 -listan kärkeen syrjäyttäen Swiftin edellisen singlen Shake It Off ykköspaikalta. Swiftistä tuli näin ensimmäinen naisartisti, jolla on ollut peräkkäisillä viikolla kaksi singleä listakärjessä. Single on myynyt Yhdysvalloissa kahdeksankertaista platinaa.
”Blank Space” oli listaykkösenä myös Kanadassa, Australiassa, Islannissa ja Skotlannissa. Britannian singlelistalla ”Blank Space” oli sijalla 3.
Se pääsi kymmenen kärkeen Irlannissa, Saksassa, Itävallassa, Unkarissa, Libanonissa ja Uudessa-Seelannissa. Suomessa kappale oli latauslistan ykkösenä ja radiosoittolistan sijalla 3.
”Blank Space” oli ehdolla kolmen Grammy-palkinnon saajaksi. Musiikkivideo voitti kaksi VMA-palkintoa.
Swift julkaisi kappaleesta uuden levytyksen ”Blank Space (Taylor’s Version)” vuonna 2023. Se on mukana albumilla "1989 (Taylor’s Version)". ”Blank Space (Taylor’s Version)” nousi listoille muun muassa Yhdysvalloissa, Australiassa ja Filippiineillä.
Taustaa.
Swift sävelsi ja sanoitti kappaleen yhdessä ruotsalaisten lauluntekijöiden Max Martinin ja Shellbackin kanssa. Martin ja Shellback toimivat kappaleen tuottajina. Tyyliltään ”Blank Space” on elektropop-kappale, jossa on vaikutteita minimalistisesta popmusiikista.
Kappaleen sanoitukset käsittelevät satiirisesti Swiftin mediaimagoa ja lehtiartikkeleja hänen suhteistaan. Sanoituksissa Swift on pakkomielteinen julkisuuden henkilöitä tapaileva nainen, joka kostaa entisille miesystävilleen kirjoittamalla heistä lauluja. Swift on sanonut kirjoittaneensa kappaleen alun perin vitsinä.
Kaupallinen menestys.
”Blank Space” on yksi Swiftin menestyneimmistä kappaleista kaupallisesti. Kappale nousi Yhdysvaltain Billboard Hot 100 -listan kärkeen syrjäyttäen Swiftin edellisen singlen ”Shake It Off” ykköspaikalta. Swiftistä tuli samalla ensimmäinen naisartisti, jolla oli kaksi singleä listaykkösenä peräkkäisillä viikoilla. Kappale oli listaykkösenä seitsemän peräkkäistä viikkoa.
”Blank Space” esiintyi listoilla kymmenissä eri maissa. Se oli listaykkösenä Yhdysvaltojen lisäksi Kanadassa, Australiassa, Islannissa ja Skotlannissa. Britannian singlelistalla se oli sijalla 3.
Kappale nousi kymmenen kärkeen Irlannissa, Saksassa, Itävallassa, Unkarissa, Libanonissa ja Uudessa-Seelannissa.
Suomessa kappale ei noussut viralliselle singlelistalle, mutta oli latauslistan ykkösenä. Kappale oli lisäksi radiosoittolistalla 18 viikkoa, parhaimmillaan sijalla 3.
Single on saanut kulta- tai platinalevyn sertifikaatin monissa maissa. Yhdysvalloissa se on myynyt kahdeksankertaista platinaa. Se on myynyt moninkertaista platinaa myös muun muassa Isossa-Britanniassa, Australissa ja Uudessa-Seelannissa. Brasiliassa se on myynyt neljä kertaa timanttilevyn verran.
Uusi levytys ”Blank Space (Taylor’s Version)” nousi listoille useissa maissa vuonna 2023, vaikka sitä ei julkaistu singlenä. Yhdysvalloissa se oli Billboard Hot 100 -listan sijalla 12. Kappale oli kymmenen kärjessä Australiassa, Filippiineillä ja Arabiemiraateissa. ”Blank Space (Taylor’s Version” on myynyt kultaa Australiassa, Brasiliassa ja Uudessa-Seelannissa.
Musiikkivideo.
Kappaleesta on julkaistu musiikkivideo, jonka on ohjannut Joseph Kahn. Videossa Swift esittää romantiikkaan pakkomielteisesti suhtautuvaa naista ja malli Sean O'Pry tämän poikaystävää. Videon tarinassa pariskunta viettää romanttista aikaa linnassa, kunnes he riitaantuvat ja eroavat. Romanssin kariuduttua nainen muuttuu kostonhimoiseksi. Swift keksi videon konseptin itse. Kahn otti videon kuvaukseen inspiraatiota Steven Spielbergin varhaisista elokuvista. Video kuvattiin Long Islandilla, muun muassa Ohekan linnassa. 
Videota markkinoitiin Yhdysvalloissa siihen liittyvällä mobiilisovelluksella, jossa liikutaan videon paikoissa. Mobiilisovellus palkittiin syyskuussa 2015 parhaan interaktiivisen ohjelman Emmy-palkinnolla.
Aiheesta muualla.
Blank Space -video YouTubessa